CELEX: 32018D0889
Language: mt
Date: 2018-06-04 00:00:00
Title: Deċiżjoni tal-Kunsill (UE) 2018/889 tal-4 ta' Ġunju 2018 dwar il-konklużjoni, f'isem l-Unjoni Ewropea, tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu

22.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 159/1
            
         DEĊIŻJONI TAL-KUNSILL (UE) 2018/889
   tal-4 ta' Ġunju 2018
   dwar il-konklużjoni, f'isem l-Unjoni Ewropea, tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 83(1), flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-approvazzjoni tal-Parlament Ewropew (1),
   Billi:
   
               (1)
            
            
               Skont id-Deċiżjoni tal-Kunsill (UE) 2015/1913 (2), il-Konvenzjoni tal-Kunsill tal-Ewropa dwar il-Prevenzjoni tat-Terroriżmu (3) (“il-Konvenzjoni”) ġiet iffirmata fit-22 ta' Ottubru 2015, soġġett għall-konklużjoni tagħha.
            
         
               (2)
            
            
               L-Artikolu 23 tal-Konvenzjoni jipprevedi li l-Konvenzjoni tkun miftuħa għall-iffirmar tal-Unjoni.
            
         
               (3)
            
            
               Id-Direttiva (UE) 2017/541 tal-Parlament Ewropew u tal-Kunsill (4) stabbilixxiet regoli komuni tal-Unjoni dwar il-ġlieda kontra t-terroriżmu. Għaldaqstant, l-Unjoni diġà adottat miżuri f'oqsma differenti koperti mill-Konvenzjoni.
            
         
               (4)
            
            
               Għaldaqstant jenħtieġ li l-Konvenzjoni tiġi approvata f'isem l-Unjoni fir-rigward ta' kwistjonijiet li jaqgħu fil-kompetenza tal-Unjoni sa fejn il-Konvenzjoni tista' taffettwa dawk ir-regoli komuni jew tbiddel il-kamp ta' applikazzjoni tagħhom. L-Istati Membri jżommu l-kompetenza tagħhom sa fejn il-Konvenzjoni ma taffettwax ir-regoli komuni jew tbiddel il-kamp ta' applikazzjoni tagħhom.
            
         
               (5)
            
            
               L-Irlanda hija marbuta bid-Deċiżjoni Kwadru tal-Kunsill 2002/475/ĠAI (5) u għalhekk qed tieħu sehem fl-adozzjoni ta' din id-Deċiżjoni.
            
         
               (6)
            
            
               F'konformità mal-Artikoli 1 u 2 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta' dak il-Protokoll, ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.
            
         
               (7)
            
            
               F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha,
            
         ADOTTA DIN ID-DEĊIŻJONI:
   Artikolu 1
   Il-Konvenzjoni tal-Kunsill tal-Ewropa dwar il-Prevenzjoni tat-Terroriżmu, fir-rigward ta' kwistjonijiet li jaqgħu fil-kompetenza tal-Unjoni, hija b'dan approvata f'isem l-Unjoni.
   It-test tal-Konvenzjoni huwa mehmuż ma' din id-Deċiżjoni.
   Artikolu 2
   Il-President tal-Kunsill għandu jinnomina lill-persuna jew persuni bis-setgħa li jiddepożitaw, f'isem l-Unjoni, l-istrument ta' approvazzjoni previst fl-Artikolu 23 tal-Konvenzjoni (6).
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fil-Lussemburgu, l-4 ta' Ġunju 2018.
      
         
            Għall-Kunsill
         
         
            Il-President
         
         T. TSACHEVA
      
   
   
      (1)  Approvazzjoni tat-18 ta' April 2018 (għadha mhix ippubblikata fil-Ġurnal Uffiċjali).
   
      (2)  Id-Deċiżjoni tal-Kunsill (UE) 2015/1913 tat-18 ta' Settembru 2015 dwar l-iffirmar, f'isem l-Unjoni Ewropea, tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196) (ĠU L 280, 24.10.2015, p. 22).
   
      (3)  CETS Nru. 196.
   
      (4)  Id-Direttiva (UE) 2017/541 tal-Parlament Ewropew u tal-Kunsill tal-15 ta' Marzu 2017 dwar il-ġlieda kontra t-terroriżmu u li tissostitwixxi d-Deċiżjoni Kwadru tal-Kunsill 2002/475/ĠAI u li temenda d-Deċiżjoni tal-Kunsill 2005/671/ĠAI (ĠU L 88, 31.3.2017, p. 6).
   
      (5)  Id-Deċiżjoni Kwadru tal-Kunsill 2002/475/ĠAI tat-13 ta' Ġunju 2002 dwar il-ġlieda kontra t-terroriżmu (ĠU L 164, 22.6.2002, p. 3).
   
      (6)  Id-data tad-dħul fis-seħħ tal-Konvenzjoni għall-Unjoni Ewropea ser tiġi ppubblikata fil-Ġurnal Uffiċjali mis-Segretarjat Ġenerali tal-Kunsill.